《拟古 其一》
明代·朱诚泳

女萝附长松，倚托欲终身。愿为鱼与水，不作参与辰。

愿为鸳与鸯，不作胡与秦。云何动隔绝，千里蒙风尘。

我有一端绮，欲持赠远人。赠之将如何，永结平生亲。

怀思邈难即，郁郁何当伸。

作者简介：（1458—1498）安徽凤阳人。明宗室。号宾竹道人。太祖第二子秦王朱樉玄孙。弘治元年袭封秦王。长安有鲁齐书院，久废，诚泳别易地建正学书院，又于其旁建小学，择军士子弟延儒生教授。工诗。著有《经进小鸣集》。卒谥简。